text:
Kaupunkiradio käyntiin keskiviikkona
Kaupunkiradion lähetykset alkavat keskiviikkona 11. maaliskuuta netissä ja pääkaupunkiseudulla taajuudella 107,4 MHz. Kaupunkiradio on Metropolia ammattikorkeakoulun radio- ja tv-tuotannon toisen vuosikurssin opiskelijoiden, Laajasalon opiston viestinnän kurssien sekä pääkaupunkiseudun media-alan
HD Life kanavapaikalle 19
Televisiokanava HD Lifen kanavapaikka vaihtuu keskiviikkona 11. maaliskuuta. Kanavapaikalla 16 lähettävä kanava siirtyy huomisesta alkaen kanavapaikalle 19. Muutos ei vaikuta HD Lifen näkyvyysalueeseen. Kanava näkyy kanavanipussa H, jonka peittoalue kattaa noin 60 prosenttia väestöstä. Kanavahaun
Pispalan Radio etsii ohjelmantekijöitä
Viimeksi päivitetty: 06.03.2015
Tampereen Pispalassa aloittaa lähetykset uusi kansalaisradio, joka nostaa esille mielenkiintoisia ihmisiä ja ilmiöitä Pispalasta ja muualtakin Tampereelta. Pispalan Radiontaustalla on pitkän linjan toimittaja Jari Niemelä, joka haluaa kokeilla epäkaupallisen yhteisöradion siipien kantavuutta.
SuomiAreenalle oma tv-kanava
Heinäkuussa Porissa järjestettävä avion keskustelutapahtuma SuomiAreena saa oman tv-kanavan, kun MTV ja DNA tuottavat valtakunnallisen SuomiAreenaTV:n. Kanava näkyy DNA:n kaapeli- ja antennitelevisioverkossa sekä Welho MatkaTV -palvelussa. Lähetykset tuottaa MTV. Porin kaupungin ja MTV:n
Yle Fem HD ja Yle Teema HD ovat alkaneet näkyä 3. maaliskuuta alkaen DNA:n antenniverkossa. Molemmat ovat teräväpiirtona lähetettynä uusia kanavia DNA:n VHF-taajuuksilla toimivassa lähetysverkossa. DNA:n teräväpiirtoverkon näkyvyysalue kattaa noin 85 prosenttia Suomen talouksista. Yle ja DNA
Paikallisradiot herättämään päättäjiä
Viimeksi päivitetty: 26.02.2015
Paikallisia radioita edustava Suomen Radio- ja Viestintäjärjestö ry järjestää kansanedustajille infon paikallisradiotoiminnasta keskiviikkona 4. maaliskuuta. Tilaisuus radioidaan suorana useassa paikallisradiossa. Järjestö haluaa herättää päättäjät turvaamaan pienten radioasemien
Venäjä säilyy Sputnikin pääkielenä
Viimeksi päivitetty: 22.02.2015
Radio Sputnik aikoo aloittaa englanninkielisen aamushown, mutta muuten kanava säilyy venäjänkielisenä, kertoi Kauppalehti sunnuntaina. Lehden tavoittama Radio Sputnikin toimitusjohtaja Dmitri Tsyganok täsmentää, että aamulähetyksen muuttuminen englanninkieliseksi johtuu radiokanavan
Ansiomitalit lehdelle ja radioasemalle
Jyväskylän yliopiston informaatioteknologian tiedekunta jakoi tiedekunnan ansiomitaleita kahdelle media-alan yritykselle. Huomionosoitukset myönnettiin Keskisuomalaiselle ja Järviradiolle. Aiemmin mitaleita on jaettu tutkijoille ja yritysmaailman edustajille merkittävästä toiminnasta tiedekunnan hyväksi ja
Yle: Radio Sputnik jatkaa englanniksi?
Viimeksi päivitetty: 21.02.2015
Pääkaupunkiseudulla, Porvoossa, Kotkassa ja Lappeenrannassa kuuluva venäjänkielinen Radio Sputnik on muuttumassa englanninkieliseksi, kertoo Yle. Hankkeen taustalla on moskovalaisella Moscow FM -radioasemalla työskentelevä Pete Cato. Englanninkielisen Moscow FM:n perusti vuonna 2012 Sptunikin
Radio Kuparille Iskelmä Rexin uutiset
Pohjois-Karjalan Ammattiopisto Outokummun viestinnän opiskelijoiden toimittama Radio Kupari ja paikallisradio Iskelmä Rex ovat aloittaneet uutisyhteistyön. Netissä kuuluvan Radio Kuparin lähetyksissä kuullaan Iskelmä Rexin paikallisuutisia. Ensimmäiset uutislähetykset kuultiin tiistaina 17. helmikuuta.
MTV uudistaa Radio Novan
Radio Nova aloittaa laajan muutosten sarjan sisältökonseptissaan. Kanavan sisällöstä tehdään jatkossa ohjelmapainotteisempaa. Ohjelmavirran ja soittolistojen merkitystä siirretään samalla taka-alalle. Kanava uudistuu 16. helmikuuta alkaen. Tuolloin kanavalla kuullaan myös uusia persoonia, kuten YleX:ltä
Yle perustaa uuden uutis- ja ajankohtaistoiminnan keskuksen Tampereen Mediapolikseen. Uuten keskukseen tulevat Yle Tampereen aluetoimitus, Tampereella sijaitseva Ylen ajankohtaistoimitus sekä alueellisten tv-uutisten tekninen tuotanto Uudenmaan uutisia lukuun ottamatta. Mediapolikseen sijoittuvia
Oppilaitosradiot jälleen aktiivisia
Viimeksi päivitetty: 06.02.2015
Yksittäisinä päivinä tai muutamien viikkojen jaksoissa lähettävät oppilaitosradiot ovat aktiivisimmillaan alkuvuoden aikana. Tämän vuoden alkupuolella lähettävistä asemista ensimmäisten joukossa on Ranualla toimiva Opistoradio. Sen lupa on voimassa helmi-maaliskuun ajan. Helsingissä äänessä ovat
MTV:n viime vuosi jäi tappiolliseksi
Viimeksi päivitetty: 05.02.2015
MTV:n liiketulos oli tappiollinen vuonna 2014. Yritykselle syntyi liiketappiota viime vuoden aikana 4,6 miljoonaa euroa. Yhtiö paransi huomattavasti tulostaan vuodesta 2013, jolloin tappiota syntyi 11,3 miljoonaa euroa. Tulosparannuksen taustalla oli kasvanut kustannustehokkuus, yhtiöstä
Ylen HD-kanavat eri kanavanippuun
Yleisradion ja Digitan sopimus Ylen HD-kanavien jakelusta UHF-verkossa kestää vuoden 2015 loppuun. Digita siirtää Yle TV1 HD, Yle TV2 HD sekä Yle Fem HD -kanavat kanavanippuun H. Siirto toteutetaan huhtikuun alussa. H-kanavanipun peittoalue on noin 60 prosenttia Suomen kotitalouksista. Tällä
Radio KLF tekee paluun
Takavuosina suuren suosion saavuttanut dancemusiikin erikoiskanava Radio KLF on palaamassa kesän ajaksi pääkaupunkiseudun radiotaajuuksille. Radio KLF:n taustajoukoista kerrotaan, että Viestintävirasto on myöntänyt asemalle ohjelmistoluvan. Radiolupa mahdollistaa lähetykset Pasilan linkkitornista 400 watin
Kevyt Kanava ostaa Radio Kajauksen
Kainuussa, Ylä-Savossa, Koillismaalla ja Lapissa kuuluva Radio Kajaus siirtyy Kevyt Kanava Oy:n omistukseen. Kajauksen omistaja, yrittäjä Antti Kela myy radioyhtiön lapualaisyhtiölle ja keskittyy muihin liiketoimiin. Viestintävirasto on hyväksynyt Radio Kajauksen omistajanvaihdoksen. Kajauksen ja sen
Roll FM ei tarjoile tusinamusaa
Pääkaupunkiseudulla kuuluu maalis-huhtikuussa uusi tilapäinen paikallisradio, kun Vantaan Päiväkummussa majaileva Roll FM lähettää musiikkipainotteisia lähetyksiä. Roll FM aikoo poiketa soittolistoja noudattavien kaupallisten radioasemien linjasta tarjoamalla musiikkia ainakin rock-, blues-, jazz-,
Nimi muuttuu - puhe ei lopu Ravussa
Kaupallinen puhekanava Radio Rapu jatkaa lähetyksiä myös nykyisen lupakauden jälkeen maaliskuun alussa. Radio Rapu on saanut Viestintävirastolta luvan toimia toisella toiminimellä ja hieman muokatulla ohjelmasisällöllä. Viestintäviraston radiolupaluettelon mukaan puhekanavan nimi on maaliskuun alusta
Uusi tv-kanava ruutuihin huhtikuussa
SBS aloittaa uuden Frii-nimisen tv-kanavan huhtikuun alkussa. Uuden kanavan kohderyhmänä ovat 25-44-vuotiaat naiskatsojat, jotka elävät tarkasti aikataulutettua elämää. Frii lupaa tarjota kiireisen elämän keskelle viihdyttävän tauon arjesta. Kanava tarjoaa helposti lähestyttävää ja ennakkoluulotonta
Hämeen Sanomat myy Iskelmä Jannen
Hämeen Sanomien omistuksessa olevan Iskelmä Jannen toimilupa ja yritystoiminta siirtyvät. Uusi omistaja on Kustannusliike Aluelehdet Oy:n omistuksessa oleva Alueradiot Sastamala Oy. Uusi yrittäjä jatkaa radiotoimintaa osana Iskelmä-ketjun formaattia. Iskelmä Jannen osuus Hämeen Sanomien
Yle näyttää pian taas lätkää
Jääkiekko-ottelut tekevät paluun Ylen kanaville Suomen Jääkiekkoliiton ja Yleisradion uuden sopimuksen myötä. Suomen jääkiekkomaajoukkueiden pelit palaavat Yleisradion kanaville syksyllä 2015. Ottelut on aiemmin esitetty MTV:n kanavilla. Suomen miesten A-maajoukkueen ottelut sekä Suomessa että Suomen
Radio Jyväskylän lähetin Keuruulle
Radio Jyväskylä on aloittanut lähetykset Keuruulla 15. tammikuuta 2015. Radio Jyväskylä kuuluu Keuruulla taajuudella 107,5 MHz. Kanava lähettää lisäksi Jyväskylässä taajuudella 106,4 ja Pihtiputaalla taajuudella 101,3 MHz sekä netissä.
DNA:n tv-verkko lisää HD-tarjontaa
DNA:n tv-lähetysverkon kanavatarjonta kasvaa tammikuun aikana. HD-tasoisia kanavia on sen jälkeen tarjolla kaikkiaan 12. DNA:n oma verkko toimii VHF-taajuuksilla. Kanavatarjonnan kasvattaminen antaa teräväpiirtolähetyksiä vastaanottaville kotitalouksille lisävalikoimaa.
Digitan verkkoon lisää tv-kanavia
Digitan antenni-tv-verkossa aloittaa 11 uutta maksullista tv-kanavaa tammikuun aikana.Viasat Hockey Finland ehti aloittamaan lähetykset viime viikolla. Kuusi kanavaa aloittaa lähetykset torstaina 22. tammikuuta ja loput neljä tiistaina 27. tammikuuta. Ensin aloittavia kanavia ovat Viasat Sport, Viasat
Ylen aluetoiminnoissa yt-neuvottelut
Viimeksi päivitetty: 14.01.2015
Yleisradio uudistaa toimintamalleja ja työtapoja alueellisissa toiminnoissaan. Osana uudistusta yhtiö aloittaa yt-neuvottelut Yle Alueissa. 14. tammikuuta alkaneet neuvottelut koskevat 400 työntekijää. Yt-neuvotteluilla ei tavoitella henkilöstövähennyksiä.
FOX vaihtaa kanavanippua
Televisiokanava FOX näkyy tiistaista 13. tammikuuta alkaen antenniverkossa kanavanipussa C. Kanavanippumuutoksen myötä antenniverkon tv-vastaanottimien kanavahaku on suoritettava uudelleen, jotta tv-kanavan katselu on jatkossakin mahdollista. Digitan kanavanippu C tavoittaa 90,4 prosenttia Suomen
Jungner vahvistamaan Ravun tiimiä
Radio Ravun ohjelmaisäntänä toimii tammikuusta alkaen viikottain tunnin ajan kansanedustaja Mikael Jungner. Jugner isännöi ohjelmaa nimeltä Sometunti. Ohjelmassa käsitellään sosiaalisen median puhutuimpia aiheita. Mukana on Jungnerin lisäksi vaihtuvia vieraita.
Uusia maksukanavia Digitan verkkoon
Digitan antenni-tv-verkossa aloittaa useita uusia maksu-tv-kanavia tammikuun aikana. Ensimmäinen uusi kanava Viasat Hockey Finland aloittaa lähetykset torstaina 8. tammikuuta. Viasat Hockey Finland -kanavan lähetykset on katsottavissa salaamattomina neljän päivän ajan perjantaista maanantaihin
Uusi radioasema Kuopioon
Viimeksi päivitetty: 04.01.2015
Kuopiossa aloittaa maanantaina 5. tammikuuta lähetykset uusi radiokanava Radio Puijo. Lähetykset kuuluvat Kuopion seudulla taajuudella 104,6 MHz. Radio Puijolla on omaa puhepainotteista ohjelmaa maanantaista perjantaihin kello 6.00-7.00 ja 17.00-18.00. Muuna aikana kanavalla kuullaan Radio
Kuja FM aloittaa lähetykset pääkaupunkiseudulla


text:
Seksiseuraa Homoseksuaaliseen Heti Nuorta Kalua / Discreet Gay Dating
Abuelas peludas follando pollas gordas vídeos sexo amateurs gratis mamadas porno gorditas hombres follando cachondas vídeos videos porno modelos video porno españolas follando follada videos porno maduras enfermeras porno gratis de follar porno gratis abuela xxx porno lesbianas sexo gratis follando moras xxx negras desnudas videos de lesbianas intercambio parejas follando culos follando videoa xxx gratis abuelas morenas calientes sexo gratis putas nekane actriz porno bbw follando en casa cachonda porno videos pornos gratuitos orgias amater videos x video bdsm videos porno espanol porno las mejores videos gratis porno negras videos bisexual porn tube masaje con las mejores videos x gratis chochos porno x de solteras x porno castellano gratis videos de trios xxx sasha grey follando videos porno interacial vídeos gratis super mamada videos porno intercambio de tetonas videos gratis tetonas follando con madura xxx sexo maduro intercambio parejas amateur dibujos porno gratis pollas grande vaya culos xxx tetonas desnudas porno amateur video gratis en español hd como chupar coño porno gratis en español vidios pornos xxx trios porno gordas sexo oral porno anal español videos actrices xxx mujeres videos gigi love sexo orgias el amor milf vids actores porno de solteras tetonas ama de españolas folladas lesbianas maduras gratis masajistas lesbianas gratis porno en español videos putas videos porno gratis porno rubias ver película x gordas viejas follando madres pelicula porno milfs porno.
con maduras gratis putas xxx cumlouder como locas culos xxx abuelas franceska jaime negras desnudas playa masage porno xxx ver porno en español pelis porno doble penetracion porno chocho mojado viejas jenna jamenson gordas tetonas folladas xxx hd embarazada porno de travestis sexo con tetonas películas porno trios rubias porno romanticos follar mamadas porno con 18 porn espanol porno de trabestis videos chicas pajeandose tetonas rubias 19 desvirgacion anal porno en castellano web cam xxx gratis porno videos porno gratis lesbicos videos porno gratis porno gratis pornotube hd vídeos lesbianas comiendo coños peludos videos porno despedida de viejas porno fetiche de maduras lisa ann videos porno hd peliculas xxx gratis fotos de putas chupadas de porno videos mujeres maduras ver porno español grati porno los mejores paginas porno gai pollas reales viejas bukkake peliculas xxx free pono hd xvideos sandra milk rubia tetona xxx lesbianas sexys desnudas ver pelis xxx follando actrices porno masturbacion femenina rubuas 19 rubias tetonas follando tube viejas guapas follando videos porno romanticos enfermeras porno transex gorditas x video porno folladas chicas porno de tetonas videos voyeur porno gei brooklyn lee maduras españolas las tetas jovenes videos sexo en español porno travestis videos porno cocina secretarias calientes follando porno trio ruvia 19 lesbianas hd tetas perfectas coños x videos transexuales follando casting porno masaje con vidios de dibujos porno web cam gratis descargar vídeos porno lesbianas videos de putas video porno de tetonas chicos desnudos en castellano porno lesbico gratis porno parejas videos gratis en castellano señoras mayores xl cam vídeos porno amaters porno años 70 mamando xxx porno de folladas video trio xxx lesbianas comiendo coño abierto petardas tube milf porn tube xxx putas videos porno amater videos pornod putas follando madre hija dando por el culo porn travestis alanah rae cumloader españa petardass videos exnovias viejas fallando joven pelis porno tetas naturales chochos eyaculando folladoras maduras videos porno transesual maduras calientes esperanza gomez xxx orgia swinger porno 69 xxx madres ruvia19 videos pornos españoles travestis follando francheska jaimes ver videos de mujeres follando porno trio con viejas chupando pollas reales viejas peludas vidios lesvianas gratis peludas videos de colegialas maduras putitas xxx publico videos lesvianas porno sexo peludo es.
con madres e hija porno videos mujeres vestidas y gordas sexo gratis en tetas películas pornográficas gratis vidios de culonas silvie delux maduras gratis porno de actrices porno de maduras gordas culonas descargar vídeos porno mandingo videos potno porno pollas grande porno trio xxx vídeos porno enfermeras calientes lisbianas sexo con maduras porno putas xxx videos de asiaticas cachondas maduras hannah montada tetona porno con jóvenes escenas porno rubias follando videos porno español gratis de follar gordas gratis actor porno de lesbianas follandose al fontanero follando ver videos porno videos de viejas cachondas las mas putas tetonas videos lesvianas jasmine webb porno maduras ver video parejas españolas gratis agatha vania porno duro porno gratis pornografia xxx tube ver porno hecho en español gratis videos tetas super porno anal videos videos amas de lesbianas porno trios xxx negras peliculas porno amaters follando xvideos sandra milka mujeres embarazadas follando videos negras follando madres porno gratis castellano tetas enormes videos porno españolas dunia montenegro despedidas de sexo gratis comics porno pelirrojas sexo pornstar famosas gordas xxx gratis porno sexo video porno duro peli porno viejas lesbianas lesbianas videos amateus transexual xxx follar videos porno culonas los mejores tetas videos porno gratis lisa ann porno maduritas porno de maduras con asiaticas lesbianas video porno doble penetracion anal videos mugeres desnudas videos porno españolas gratis videos porno sadomaso porno porn chicas porno putas videos videos parejas calientes ver videos porno francesas se folla en directo xxx rubias cachondas videos de polla parejitas porno gratis abuela analporn videos eroticos videos pornos hd porno de dibujos manga hd porn hd cuarentonas follando duro maduras chupando pollas grande vaya culos gigantes videos bukkake nacho vidal video porno gratis tetas grandes videos de mujeres negras putas xx porno abuelas calientes enfermeras lesbianas latinas follandose muy peludas web cam vídeos porno familiar porno doble penetracion nekane actriz porno extremo chicas sexo en español mujeres maduras gratis porno trans peliculas sexo videopornogratis folladas anal hd follando embarazada follando porno viejas videos porno maduras abuelas masturbandose vidios porno como follan tetas grandes follando xxx webcam xxx videos gratis porn paris hilton porn videos de tetas gratis blacks on line videos de travestis sado porno gratis maduras para mujeres maduras porn amateur porn porno xx porn videos porno videos morenas corridas femeninas doble penetracion vaginal penes videos porno de travestis negras porno pornografia películas porno fiestas sexo entre lesbianas maduras xx porno gratis maduras sexo gratis videos lesbicos sexo video porno gratis porno mature porn porno duro porn party porn free chicas haciendo pajas de gratis videos porno español tetonas y joven tetona follando con viejas cachondas vídeos porno anal fetiche de lucia gangbang videos pornos gratis porno x porno latex porn hd porn massage rooms porno fuerte peliculas porno gratis xxx conos peludos despedidas de lucia tera patric porno.
con amigos videos ver vídeos porno latinas follada lesvianas chicas peludas culo polla larga como follan tetas gratis abuela analporn dogfart bullporn porno real tias gordas quiero ver videos de gorditas cumlouder hd porn free videos pornos de lesbianas hd puta xxx gratis 18 follar en castellano video porno de sexo en tetas chicas tocandose moras xxx porno anal videos porno con latinas películas pornográficas gratis videos de follar abuelas follando blancas cumlauder gratis bbw porno lesbicos sexo con maduras follando vifeos porno xxx porno mandingo videos pornos sexo madura follando descargar gratis videos ponor gratis peli porno porn julia de gordas videos de maduras gratis maduras xxxx peludos vidios por el amor porno chicas buenas videos porno xxx videos gordas follando dildos gigantes folladas porno en español porno latinas culonas silvie delux maduras animacion porno gordas porno gratis porno extremo tias buenas desnudas en español chochos jovenes mujer cachonda lesbianas españolas follando pareja joven pelis x pierre woodman videos porno de lesbianas porno parejas maduras ver videos transexuales sexo anal hd porn porno mamadas porno xxx gratis actrices españolas videos de latinas xxx videos pornod putas gratis rubias putas video porno porno xxx videos viejas jenna jamenson videos porno porno gratis maduras cachondas maduras pajeandose maduras follando tube porno maduritas xx secretarias porno españolas gratis chicas porno tetas maduritas.
Seksitreffeistä tulee todellisuutta nopeammin kuin uskotkaan, kun olet suora ja varma siitä, mitä olet etsimässä. Naisten välisestä homoseksuaalisuudesta käytetään myös nimitystä lesbous. You are at the newest post. Tarvittaessa apua ja tukea saa asiallisesta kirjallisuudesta sekä seksologian ammattihenkilöiltä. Vielä hetken jaksoin nuolla Anun pillua, mutta sitten tyttö nousi yltäni. Olitpa sitten hakemassa seksiseuraa tai vakavaa suhdetta tositarkoituksella, niin netistä sen löydät kaikkein helpoimmin. Sellaiset ihmiset haluavat kerata ns. Mielettömän helpolla tavalla altistatte toisenne suurelle onnellisuuden tunteelle, mikä on vallan hieno ja tärkeä asia. Tarvittaessa apua ja tukea saa asiallisesta kirjallisuudesta sekä seksologian ammattihenkilöiltä. Joka kerta erilleen mentäessä pari vaihtuu. Olimme tuon sattuessa juuri muuttaneet 17 vuoden jälkeen takaisin synnyinpaikkakunnalleni ja ryhtyneet rakentamaan taloa - tämän samaisen veljeni ja hänen vaimonsa naapuriin! Sellainen joka tuntee sinut ja tietää mitä sinulta saa, sekä osaa myös sinut joka kerta tyydyttää.

matches: hd hd hd hd hd hd hd hd hd hd hd hd hd hd


text:
EUR-Lex - 61983CJ0112 - EN - EUR-Lex
EUR-Lex - 61983CJ0112 - EN
Document 61983CJ0112
Yhteisöjen tuomioistuimen tuomio 27 päivänä helmikuuta 1985.
Société des produits de maïs SA vastaan Administration des douanes et droits indirects.
Tribunal d'instance de Paris I:n esittämä ennakkoratkaisupyyntö.
Maissista johdettuja tuotteita koskevat valuutantasausmaksut - Asetuksen pätemättömyyden seuraukset.
Asia 112/83.
Judgment of the Court of 27 February 1985. # Société des produits de maïs SA v Administration des douanes et droits indirects. # Reference for a preliminary ruling: Tribunal d'instance de Paris 1er - France. # Monetary compensatory amounts for maize products - Consequences of the invalidity of a regulation. # Case 112/83.
English special edition VIII 00095
ECLI identifier: ECLI:EU:C:1985:86
*A9* Tribunal d'instance du 1er arrondissement de Paris, jugement du 07/06/1983 (695/81)
- Gazette du Palais 1983 I Jur. p.522-523
*P1* Tribunal d'instance du 1er arrondissement de Paris, jugement du 11/07/1986 (695/81)
Van Rijn, T.P.J.N.: Nationale rechterlijke instanties en prejudiciële uitspraken van het Hof van Justitie, S.E.W. ; Sociaal-economische wetgeving 1986 p.264-268
Daniele, Luigi: La dichiarazione d'invalidità di un regolamento ai sensi dell'art. 177 del Trattato CEE e il potere della Corte di giustizia di limitarne gli effetti nel tempo, Il Foro italiano 1987 IV Col.16-21
Bebr, Gerhard: Common Market Law Review 1985 p.777-786
Declares invalid (by a preliminary ruling) 31976R0652
11957E174: N 17
11957E174-L2: N 17 18
11957E177-L1LB: N 17
11957E177: N 4 13 18
31976R0652: N 1 5 7 8 - 14 15
61979CJ0145-N51: N 3
61979CJ0145-N52: N 3 17
61979CJ0145: N 3 5 6 7 10 13 15 17
61980CJ0066: N 16
61983J0112
Yhteisöjen tuomioistuimen tuomio 27 päivänä helmikuuta 1985. - Société des produits de maïs SA vastaan Administration des douanes et droits indirects. - Tribunal d'instance de Paris I:n esittämä ennakkoratkaisupyyntö. - Maissista johdettuja tuotteita koskevat valuutantasausmaksut - Asetuksen pätemättömyyden seuraukset. - Asia 112/83.
Oikeustapauskokoelma 1985 sivu 00719
Espanjank. erityispainos sivu 00349
Ruotsink. erityispainos sivu 00093
Ennakkoratkaisukysymykset - Pätevyyden arviointi - Asetuksen julistaminen pätemättömäksi - Vaikutukset - Perustamissopimuksen 174 artiklan toisen kohdan analoginen soveltaminen - Vaikutusten ajallinen rajoittaminen - Yhteisöjen tuomioistuimen yksinomainen toimivalta
(ETY:n perustamissopimuksen 173 artikla, 174 artiklan toinen kohta ja 177 artikla)
Vaikka yhteisöjen tuomioistuimen perustamissopimuksen 177 artiklan nojalla antama tuomio, jossa se toteaa toimielimen säädöksen, päätöksen tai muun toimen pätemättömäksi, on suoraan osoitettu ainoastaan sille kansalliselle tuomioistuimelle, joka on saattanut asian yhteisöjen tuomioistuimen käsiteltäväksi, tällaisen tuomion antaminen on mille tahansa muulle tuomioistuimelle riittävä peruste pitää kyseistä toimea pätemättömänä omaa ratkaisuaan tehdessään.
Yhteisöjen tuomioistuimen mahdollisuus rajoittaa ajallisesti lainsäädäntötoimen pätemättömäksi vahvistamisen vaikutuksia 177 artiklan ensimmäisen kohdan b alakohdassa tarkoitetun ennakkoratkaisumenettelyn yhteydessä on perusteltu perustamissopimuksen 174 artiklan sellaisen tulkinnan pohjalta, jossa otetaan huomioon perustamissopimuksessa vahvistettujen kahden laillisuusvalvonnan muodon eli ennakkoratkaisumenettelyn ja perustamissopimuksen 173, 174 ja 176 artiklassa tarkoitetun kumoamiskanteen välinen tarpeellinen johdonmukaisuus. Yhteisön asetuksen pätemättömyyden vaikutusten ajallinen rajoittaminen - joko 173 artiklassa tai 177 artiklassa tarkoitetuissa tapauksissa - on toimivaltuus, joka on annettu yhteisöjen tuomioistuimelle perustamissopimuksessa, jotta yhteisön oikeutta sovellettaisiin yhdenmukaisesti kaikissa yhteisön jäsenvaltioissa.
Yhteisöjen tuomioistuimella on 174 artiklan toisen kohdan nojalla harkintavalta konkreettisesti määrittää kussakin yksittäistapauksessa, miltä osin kumotun asetuksen vaikutuksia on pidettävä pysyvinä. Jos yhteisöjen tuomioistuin käyttää mahdollisuutta rajoittaa 177 artiklan nojalla vahvistetun pätemättömyyden taannehtivia vaikutuksia, sen asiana on näin ollen määritellä, voidaanko sen tuomiossa tehdystä ajallisten vaikutusten rajoituksesta poiketa joko kansallisessa tuomioistuimessa asian vireille saattaneen asianosaisen hyväksi tai minkä tahansa talouden toimijan hyväksi, joka on toiminut vastaavalla tavalla ennen pätemättömyyden vahvistamista, tai päinvastoin onko vaikutuksiltaan ainoastaan tulevaisuuteen ulottuva pätemättömäksi vahvistaminen riittävä myös sellaisten talouden toimijoiden tapauksessa, jotka ovat hyvissä ajoin pyrkineet turvaamaan oikeutensa.
Asiassa 112/83,
jonka Tribunal d'instance de Paris I on saattanut ETY:n perustamissopimuksen 177 artiklan nojalla yhteisöjen tuomioistuimen käsiteltäväksi saadakseen ensin mainitussa tuomioistuimessa vireillä olevassa asiassa
Société des produits de maïs SA
ennakkoratkaisun valuutantasausmaksujen muuttamisesta Ranskan frangin vaihtokurssien kehityksen vuoksi 24 päivänä maaliskuuta 1976 annetun komission asetuksen (ETY) N:o 652/76 pätevyydestä,
1 Tribunal d'instance de Paris I on 7.6.1983 tekemällään ja yhteisöjen tuomioistuimeen 16.6.1983 saapuneella päätöksellä esittänyt ETY:n perustamissopimuksen 177 artiklan nojalla useita ennakkoratkaisukysymyksiä valuutan tasausmaksujen muuttamisesta Ranskan frangin vaihtokurssien kehityksen vuoksi 24 päivänä maaliskuuta 1976 annetun komission asetuksen (ETY) N:o 652/76 pätevyydestä (EYVL N:o L 79, s. 4).
2 Nämä kysymykset on esitetty oikeudenkäyntiasiassa, jossa vastaajana on Ranskan tullihallinto ja kantajana Société des produits de maïs, joka valmistaa maissijalosteita Ranskassa.
3 Yhteisöjen tuomioistuin on asiassa 145/79, Roquette, 15.10.1980 antamassaan tuomiossa ratkaissut Tribunal d'instance de Lillen 29.6.1979 tekemällä päätöksellä sille esittämät kysymykset ja todennut tuomiolauselmansa 1 kohdassa, että komission 24.3.1976 antama asetus (ETY) N:o 652/76 on pätemätön:
"- siltä osin kuin siinä käytetään maissitärkkelykseen sovellettavien tasausmaksujen osalta muuta vahvistamisperustetta kuin maissin interventiohintaa, josta on vähennetty tärkkelyksen tuotantotuki,
- siltä osin kuin siinä käytetään vehnätärkkelykseen sovellettavien tasausmaksujen osalta muuta vahvistamisperustetta kuin vehnän viitehintaa, josta on vähennetty tärkkelyksen tuotantotuki,
- siltä osin kuin siinä vahvistetaan kaikkiin tietystä saman perustuotteen kuten maissin tai vehnän määrästä tietyllä valmistusmenetelmällä jalostamalla saatuihin eri tuotteisiin sovellettavat tasausmaksut selvästi suuremmiksi kuin kyseiselle perustuotteen määrälle vahvistettu tasausmaksu,
- siltä osin kuin siinä vahvistetaan perunatärkkelykseen sovellettavia tasausmaksuja, jotka ovat suurempia kuin maissitärkkelykseen sovellettavat tasausmaksut".
Yhteisöjen tuomioistuin on kuitenkin tuomionsa 51 ja 52 kohdassa esitettyjen syiden vuoksi todennut kyseisen tuomion tuomiolauselman 3 kohdassa seuraavaa:
"Edellä tarkoitettujen säännösten pätemättömyys ei mahdollista sitä, että kansallisten viranomaisten kyseisten säännösten perusteella tämän tuomion antamispäivää edeltävän ajanjakson aikana kantamat tai maksamat valuutan tasausmaksut riitautettaisiin."
4 Tribunal d'instance de Lille, joka teki ratkaisunsa kyseisen tuomion huomioon ottaen, määräsi kuitenkin 15.8.1981 antamassaan tuomiossa tullihallinnon maksamaan takaisin Roquette-yhtiölle rahamäärät, jotka yhtiö oli aiheettomasti maksanut valuutantasausmaksuina vientinsä yhteydessä 25.3.1976 lukien. Tribunalin mukaan yhteisöjen tuomioistuimen tuomion tuomiolauselman 3 kohta ei voinut olla Tribunalia sitova, sillä "tulkittuaan yhteisön oikeutta vastatakseen ennakkoratkaisukysymyksiin ja näin jo käytettyään kaiken toimivaltansa yhteisöjen tuomioistuin on ilman laillista perustaa lisännyt antamaansa lausuntoon huomautuksen, joka on perustunut kyseiseen tilanteeseen soveltumattomaan lainsäädäntöön". Tribunal katsoi lisäksi, että koska yhteisöjen tuomioistuimella ei ole yhteisön osalta valtaa antaa normeja, yhteisöjen tuomioistuin ei toiminnallaan voi muuttaa toimivallan jakoa sen itsensä ja kansallisten tuomioistuinten välillä, ja että ainoastaan kansallisten tuomioistuinten tehtävänä on ratkaista, mitä seurauksia yhteisöjen tuomioistuimen toteamalla pätemättömyydellä on valtion sisäisessä oikeusjärjestyksessä.
5 Tukeutuen komission asetuksen N:o 652/76 ja myöhempien asetusten pätemättömyyteen, jonka yhteisöjen tuomioistuin oli todennut 15.10.1980 antamassaan tuomiossa, sekä Tribunal d'instance de Lillen 15.7.1981 antamaan tuomioon Société des produits de maïs nosti 30.12.1981 jättämällään haastehakemuksella kanteen tullihallinnon pääjohtajaa vastaan Tribunal d'instance de Paris'ssa saadakseen takaisin tasausmaksut, joita Ranskan tullihallinto oli siltä aiheettomasti kantanut edellä mainitun asetuksen N:o 652/76 nojalla tiettyjen maissista johdettujen tuotteiden muihin jäsenvaltioihin tapahtuneen viennin yhteydessä.
6 Pääasian vastaaja esitti kyseisen vaatimuksen osalta oikeudenkäyntiväitteen, joka perustui edellä mainitun 15.10.1980 annetun tuomion tuomiolauselman 3 kohtaan. Lisäksi se väitti, edelleen kyseisen tuomion sisältöön viitaten, että kantaja ei ollut osoittanut, että tasausmaksut, jotka kyseisessä asetuksessa vahvistettiin maissista jalostetuille tuotteille, olivat selvästi suuremmat kuin näiden tuotteiden valmistukseen käytetylle maissin määrälle vahvistetut tasausmaksut.
7 Vastaaja ehdotti kuitenkin, että mikäli kansallinen tuomioistuin ei pitänyt 15.10.1980 annettua tuomiota riittävän selkeänä, sen olisi saatettava asia yhteisöjen tuomioistuimen käsiteltäväksi. Kansallinen tuomioistuin teki hyvään oikeudenhoitoon ja selvyyteen liittyvien perusteiden nojalla ja asianosaisten esittämät selvitykset ja asiakirjat huomioon ottaen päätöksen asian käsittelyn keskeyttämisestä ja esitti yhteisöjen tuomioistuimelle seuraavat ennakkoratkaisukysymykset:
"1) Ovatko 24.3.1976 annetun komission asetuksen (ETY) N:o 652/76 säännökset, joissa vahvistetaan tasausmaksut, joita sovelletaan vietäessä rikkoutuneita maissinjyviä - - (nimike 10.05, nykyisin 23.02), gluteenia (nimike 23.03) ja nimikkeisiin 11.08 A I; 17.02 B I a); 17.02 B I b); 17.02 B II a); 17.02 B II b); 17.02-23; 17.02-28.0; 17.02-28.1; 35.05 A; 29.04-77.001 kuuluvia tuotteita, päteviä?
2) Jos vastaus ensimmäiseen kysymykseen on kieltävä, missä määrin säännökset on julistettu pätemättömiksi?
3) Jos vastaus ensimmäiseen kysymykseen on kieltävä, mitkä ovat pätemättömyyden oikeudelliset seuraukset suhteessa vaatimukseen, joka koskee sitä, että tasausmaksut, joita kansalliset viranomaiset ovat 24.3.1976 annetun komission asetuksen (ETY) N:o 652/76 säännösten nojalla kantaneet, on maksettava takaisin kokonaisuudessaan tai osittain?
4) Jos oletetaan, että yhteisön asetuksen pätemättömyyden asianmukainen toteaminen sulkee pois asetuksen nojalla jo kannettujen tasausmaksujen kyseenalaistamisen, sulkeeko pätemättömyys pois myös, ja jos, niin missä määrin, kaiken maksamisen kysymyksessä olevien tasausmaksujen yhteydessä?"
8 Ensimmäisellä kysymyksellä kysytään, ovatko 24.3.1976 annetun komission asetuksen (ETY) N:o 652/76 säännökset, joissa vahvistetaan tasausmaksut, joita sovelletaan vietäessä rikkoutuneita maissinjyviä (nimike 10.05, nykyisin 23.02), gluteenia (nimike 23.03) ja nimikkeisiin 11.08 A I; 17.02 B I a); 17.02 B I b); 17.02 B II a); 17.02 B II b); 17.02-23; 17.02-28.0; 17.02-28.1; 35.05 A; 29.04-77.001 kuuluvia tuotteita, päteviä.
9 Menettelyn aikana on kuitenkin ilmennyt, että käsiteltävänä olevaa asiaa koskevat säännökset ovat ne asetuksen (ETY) N:o 652/76 säännökset, joissa vahvistetaan alanimikkeisiin 23.02 A I (maissin tai riisin leseet), 23.03 A I (gluteeni), 11.08 A I (maissitärkkelys), 17.02 B I a) (glukoosi ja glukoosisiirappi), 17.02 B I b), (glukoosi ja glukoosisiirappi), 17.02 B II a) (glukoosi ja glukoosisiirappi), 17.02 B II b) (glukoosi ja glukoosisiirappi), 35.05 A (dekstriini) ja 29.04 C III b) 1 (glusitoli tai sorbitoli) kuuluviin tuotteisiin sovellettavat tasausmaksut.
A Muihin tuotteisiin kuin maissin leseisiin eli rikkoutuneisiin maissinjyviin sovellettavat tasausmaksut
10 Koska komissio on myöntänyt, että yhteisöjen tuomioistuimen 15.10.1980 antamassaan tuomiossa esittämät pätemättömyysperusteet soveltuvat kaikkiin kysymyksessä oleviin säännöksiin, lukuun ottamatta säännöstä, jossa vahvistetaan maissin leseisiin eli rikkoutuneisiin maissinjyviin (alanimike 23.02 A I) sovellettavat tasausmaksut, on riittävää todeta, että alanimikkeisiin 11.08 A I, 17.02 B I, 17.02 B II, 23.03 A I, 29.04 C III b) 1 ja 35.05 A kuuluviin tuotteisiin sovellettavien tasausmaksujen vahvistamisen osalta 24.3.1976 annettu komission asetus (ETY) N:o 652/76 on pätemätön 15.10.1980 annetussa tuomiossa jo esitettyjen syiden vuoksi.
B Maissin leseisiin eli rikkoutuneisiin maissinjyviin sovellettavat tasausmaksut
11 Maissin leseiden eli rikkoutuneiden maissinjyvien osalta on ensiksi todettava, kuten komissiokin on aiheellisesti huomauttanut, että koska kyseisille tuotteille ei makseta vientitukea, yhteisöjen tuomioistuimen 15.10.1980 antamassaan tuomiossa esittämää maissitärkkelyksen tasausmaksun vahvistamista koskevaa pätemättömyysperustetta ei voida soveltaa.
12 Pätemättömyysperusteesta, joka perustuu siihen, että kaikkiin saman maissimäärän jalostuksesta saatuihin tuotteisiin ja sivutuotteisiin sovellettavat tasausmaksut olisivat selvästi suurempia kuin kyseiseen maissimäärään sovellettava maksu, on todettava, että komissio on perustellusti kiistänyt sen, että maissin leseet ja rikkoutuneet maissinjyvät syntyisivät maissin jalostamisen tuloksena. Komission mukaan leseet eli rikkoutuneet jyvät ovat pelkkiä jätteitä, joihin ei voi soveltaa edellä esitettyä pätemättömyysperustetta.
13 Yhteisöjen tuomioistuimen tehtävänä ei ole perustamissopimuksen 177 artiklassa määrätyn menettelyn yhteydessä selvittää käsiteltävänä olevan ongelman ratkaisemiseksi tarpeellisia tosiseikkoja, vaan tämä tehtävä kuuluu yksinomaisesti kansalliselle tuomioistuimelle. Tämän hetkisen oikeudenkäyntiaineiston perusteella ei näin ollen ole syytä ulottaa 15.10.1980 annetussa tuomiossa todettua pätemättömyyttä koskemaan rikkoutuneita maissinjyviä (alanimike 23.02 A I). Jos kansallinen tuomioistuin toteaa, että maissin leseet eli rikkoutuneet maissin jyvät eivät ole pelkkiä jätteitä vaan maissin sivutuotteita, se voi esittää yhteisöjen tuomioistuimelle uuden kysymyksen.
14 Ensimmäiseen kysymykseen on siis vastattava, että komission asetuksen (ETY) N:o 652/76 säännökset ovat pätemättömiä siltä osin kuin niissä vahvistetaan tasausmaksut, joita sovelletaan vietäessä maissigluteenia (nimike 23.03) ja nimikkeisiin 11.08 A I; 17.02 B I a); 17.02 B I b); 17.02 B II a); 17.02 B II b); 17.02-23; 17.02-28.0; 17.02-28.1; 35.05 A; 29.04-77.001 kuuluvia tuotteita.
15 Näillä kysymyksillä kansallinen tuomioistuin pyytää yhteisöjen tuomioistuinta pääasiallisesti täsmentämään asetuksen (ETY) N:o 652/76 pätemättömyyden rajat ja seuraukset sellaisina kuin ne todettiin edellä mainitussa 15.10.1980 annetussa tuomiossa, erityisesti kyseisen tuomion tuomiolauselman 3 kohdan sisältö huomioon ottaen.
16 Tältä osin on huomautettava, että yhteisöjen tuomioistuin on jo todennut asiassa 66/80, International Chemical Corporation, 13.5.1981 antamassaan tuomiossa (Kok. 1981, s. 1191), että vaikka yhteisöjen tuomioistuimen perustamissopimuksen 177 artiklan nojalla antama tuomio, jossa se toteaa toimielimen säädöksen, päätöksen tai muun toimen pätemättömäksi, on suoraan osoitettu ainoastaan sille kansalliselle tuomioistuimelle, joka on saattanut asian yhteisöjen tuomioistuimen käsiteltäväksi, tällaisen tuomion antaminen on mille tahansa muulle tuomioistuimelle riittävä peruste pitää kyseistä toimea pätemättömänä omaa päätöstään tehdessään.
17 Lisäksi on korostettava, että yhteisöjen tuomioistuimen mahdollisuus rajoittaa ajallisesti lainsäädäntötoimen pätemättömäksi vahvistamisen vaikutuksia 177 artiklan ensimmäisen kohdan b alakohdassa tarkoitetun ennakkoratkaisumenettelyn yhteydessä on perusteltu perustamissopimuksen 174 artiklan sellaisen tulkinnan pohjalta, jossa otetaan huomioon perustamissopimuksessa vahvistettujen kahden laillisuusvalvonnan muodon eli ennakkoratkaisumenettelyn ja perustamissopimuksen 173, 174 ja 176 artiklassa tarkoitetun kumoamiskanteen välinen tarpeellinen johdonmukaisuus. Yhteisön asetuksen pätemättömyyden vaikutusten ajallinen rajoittaminen - joko 173 artiklassa tai 177 artiklassa tarkoitetuissa tapauksissa - on toimivaltuus, joka on annettu yhteisöjen tuomioistuimelle perustamissopimuksessa, jotta yhteisön oikeutta sovellettaisiin yhdenmukaisesti kaikissa yhteisön jäsenvaltioissa. 15.10.1980 annetun tuomion osalta, johon kansallinen tuomioistuin viittaa, turvautuminen 174 artiklan toisen kohdan tarjoamaan mahdollisuuteen perustui sellaisiin oikeusvarmuuteen liittyviin seikkoihin, joita on laajemmin käsitelty kyseisen tuomion perustelujen 52 kohdassa.
18 Tältä osin on täsmennettävä, että jos tämä on pakottavista syistä perusteltua, yhteisöjen tuomioistuimella on 174 artiklan toisen kohdan nojalla harkintavalta konkreettisesti määrittää kussakin yksittäistapauksessa, miltä osin kumotun asetuksen vaikutuksia on pidettävä pysyvinä. Jos yhteisöjen tuomioistuin käyttää mahdollisuutta rajoittaa 177 artiklan nojalla vahvistetun pätemättömyyden taannehtivia vaikutuksia, sen asiana on näin ollen määritellä, voidaanko sen tuomiossa tehdystä ajallisten vaikutusten rajoituksesta poiketa joko kansallisessa tuomioistuimessa asian vireille saattaneen asianosaisen hyväksi tai minkä tahansa talouden toimijan hyväksi, joka on toiminut vastaavalla tavalla ennen pätemättömyyden vahvistamista, tai päinvastoin onko vaikutuksiltaan ainoastaan tulevaisuuteen ulottuva pätemättömäksi vahvistaminen riittävä myös sellaisten talouden toimijoiden tapauksessa, jotka ovat hyvissä ajoin pyrkineet turvaamaan oikeutensa.
19 Edellä esitetty kysymys, joka koskee 15.10.1980 annetun tuomion ulottuvuuden määrittelemistä, on kuitenkin merkityksetön käsiteltävänä olevan asian kannalta, sillä kyseinen asia pantiin vireille kansallisessa tuomioistuimessa vasta 30.12.1981 eli sen jälkeen, kun ensimmäisessä kysymyksessä tarkoitetut säännökset oli jo julistettu pätemättömiksi.
20 Kansallisen tuomioistuimen esittämiin kysymyksiin on siis vastattava, että on katsottava - kuten yhteisöjen tuomioistuin on jo todennut edellä mainitussa, 15.10.1980 antamassaan tuomiossa - että 24.3.1976 annetun komission asetuksen (ETY) N:o 652/76 säännösten pätemättömäksi toteaminen ei mahdollista sitä, että kansallisten viranomaisten kyseisten säännösten perusteella kyseisen tuomion antamispäivää edeltävän ajanjakson aikana kantamat tai maksamat valuutan tasausmaksut saatetaan kyseenalaisiksi.
21 Yhteisöjen tuomioistuimelle huomautuksensa esittäneelle Euroopan yhteisöjen komissiolle aiheutuneita oikeudenkäyntikuluja ei voida määrätä korvattaviksi. Pääasian asianosaisten osalta asian käsittely yhteisöjen tuomioistuimessa on välivaihe kansallisessa tuomioistuimessa vireillä olevan asian käsittelyssä, minkä vuoksi kansallisen tuomioistuimen asiana on päättää oikeudenkäyntikuluista.
on ratkaissut Tribunal d'instance de Paris I:n 7.6.1983 tekemällään päätöksellä esittämät kysymykset seuraavasti:
1) Komission asetuksen (ETY) N:o 652/76 säännökset ovat pätemättömiä siltä osin kuin niissä vahvistetaan tasausmaksut, joita sovelletaan vietäessä maissigluteenia (nimike 23.03) ja nimikkeisiin 11.08 A I; 17.02 B I a); 17.02 B I b); 17.02 B II a); 17.02 B II b); 17.02-23; 17.02-28.0; 17.02-28.1; 35.05 A; 29.04-77.001 kuuluvia tuotteita.
2) Komission asetuksen (ETY) N:o 652/76 säännösten pätemättömäksi toteaminen ei mahdollista sitä, että kansallisten viranomaisten kyseisten säännösten perusteella kyseisen tuomion antamispäivää edeltävän ajanjakson aikana kantamat tai maksamat valuutan tasausmaksut saatetaan kyseenalaisiksi.

matches: tuomioistuin tuomioistuin tuomioistuin tuomioistuin tuomioistuin tuomioistuin tuomioistuin tuomioistuin tuomioistuin tuomioistuin tuomioistuin tuomioistuin tuomioistuin tuomioistuin